รองผู้ว่าราชการกรุงเทพมหานคร เผยเร่งเทพื้นถนนอุโมงค์ทางลอดพัฒนาการ เตรียมเปิดใช้งานปลายเดือนธันวาคมนี้
รองผู้ว่าราชการกรุงเทพมหานคร เผยเร่งเทพื้นถนนอุโมงค์ทางลอดพัฒนาการ เตรียมเปิดใช้งานปลายเดือนธันวาคมนี้

นายจักกพันธุ์ ผิวงาม รองผู้ว่าราชการกรุงเทพมหานคร กล่าวภายหลังลงพื้นที่ ติดตามโครงการก่อสร้างทางลอดถนนพัฒนาการ-รามคำแหง-ถาวรธวัช ว่าขณะนี้ผลงานการก่อสร้างคืบหน้าแล้วกว่าร้อยละ 60 จากการพูดคุยกับผู้รับจ้างจะเร่งดำเนินการเทพื้นถนนคอนกรีตเสริมเหล็กในอุโมงค์ทางลอด และยืนยันว่าในส่วนของทางลอดถนนพัฒนาการ-รามคำแหง-ถาวรธวัช จะสามารถเปิดใช้งานได้ประมาณวันที่ 25 ธันวาคมนี้ ตั้งแต่เวลา 23.00 น เป็นต้นไป 
ซึ่งในวันที่ 26 ธันวาคมนี้ ประชาชนสามารถใช้ทางลอดดังกล่าวในการเดินทางสัญจรได้ทั้ง 2 ช่องจราจร 2 ทิศทาง ส่วนการก่อสร้างขยายทางเท้า เพื่อคืนพื้นที่ทางเท้าและอำนวยความสะดวกแก่ประชาชนผู้ใช้ทางเท้าบริเวณดังกล่าวในการเดินทางสัญจร จะเร่งดำเนินการให้แล้วเสร็จโดยเร็ว สำหรับโครงการก่อสร้างทางลอดถนนพัฒนาการ-รามคำแหง-ถาวรธวัช คาดว่าจะแล้วเสร็จเรียบร้อยทั้งโครงการในเดือนพฤษภาคม 2562

รองผู้ว่าราชการกรุงเทพมหานคร กล่าวเพิ่มเติมว่า ได้มอบหมายให้สำนักการโยธาติดตามโครงการก่อสร้างอย่างต่อเนื่อง พร้อมทั้งให้คำแนะนำแก่ผู้รับจ้างในการแก้ไขปัญหาและอุปสรรคที่ส่งผล กระทบต่อโครงการ รวมทั้งปรับแผนการทำงานเพื่อให้การก่อสร้างแล้วเสร็จโดยเร็ว นอกจากนี้ได้กำชับผู้รับจ้างให้คำนึงถึงความปลอดภัยของประชาชนผู้ใช้รถใช้ถนนเป็นสำคัญ